Hver dag i den kommende periode stiller Berlingskes Politiko 17 faste spørgsmål til en af Folketingets 179 medlemmer.

I dag kan du komme tæt på Dansk Folkepartis kommunalordfører, Susanne Eilersen.

1. Hvad er opskriften på en god dag for dig?

»En god dag for mig er, når kalenderen er fyldt med politiske møder, hvor jeg kan være med til at sætte mit politiske præg på dagsordenen og eventuelle lovforslag. Eller når jeg mødes med borgere eller organisationer, der kan give mig gode input til mit fremtidige politiske arbejde.«

2. Hvornår føler du dig mest magtfuld?

»Magtfuld er et forkert ord at bruge. Jeg føler, jeg har gjort en forskel, hvis jeg har arbejdet med en sag gennem længere tid, og det så lykkes mig at få den vedtaget enten i byrådet eller i folketingssalen. Ved ikke, om man kan kalde det magt?«

3. Hvem ser du op til?

»Pia Kjærsgaard er mit politiske forbillede.«

4. Hvad kan gøre dig mest rasende?

»Jeg bliver rasende, hvis en af mine politiske kollegaer ikke holder ord eller går i medierne med en andens sag og fremlægger den som sin egen.«

5. Hvad ville du lave, hvis du ikke var politiker?

»Det er kun to år siden, jeg stoppede med et almindelig job i det private erhvervsliv for at blive politiker, så jeg ville vende tilbage til et ganske almindeligt økonomijob, den dag vælgerne ikke længere har tillid til mig.«

6. Hvad er det mest dramatiske øjeblik i din politiske karriere?

»Det var dagen efter valget i juni 2016, hvor jeg ikke vidste, om jeg var valgt til Folketinget eller fik sorteper-pladsen som suppleant. Det var en lang og nervepirrende dag.«

7. Hvor kommer dine holdninger fra?

»Livserfaring. Jeg kommer ikke fra et traditionelt politikerhjem.«

8. Hvad er den bedste bog, du har læst?

»Alfabethuset af Jussi Adler-Olsen.«

9. Hvis du havde 1 mia. kr., hvad ville du så bruge dem på?

»Dele den med familie og venner, og forære noget til Parkinsonforeningen, da min far døde af denne sygdom.«

10. Hvad tænker du på, når du ikke kan falde i søvn?

»Jeg falder som regel hurtig i søvn, når jeg lægger mig på puden, ellers tænker jeg på morgendagens opgaver.«

11. Hvad er det vigtigste, du har ændret i det danske samfund?

»Jeg tror ikke, jeg selv har ændret noget i samfundet, men via mit parti har jeg været med til at sørge for, at vi ikke har de samme uoverskuelige flygtningeudfordringer i Danmark, som de for eksempel har i vores naboland Sverige.«

12. Hvilken politiker fra et andet parti end dit eget er den bedste debattør i Folketinget?

»Liberal Alliances Simon Emil Ammitzbøll.«

13. Hvad er løsningen på samfundets største problem i øjeblikket?

»En stram udlændingepolitik og at få vores selvbestemmelse tilbage til Folketinget og ikke i EU.«

14. Hvilken beslutning/lov ærgrer du dig mest over at have lagt stemme til?

»At 17-årige unge nu kan få lov til at køre bil.«

15. Hvad er det mest skelsættende øjeblik i dit liv?

»Den første gang jeg gik på talerstolen ved Dansk Folkepartis årsmøde i 2004 og blev valgt ind i DFs hovedbestyrelse.«

16. Hvad synes du fylder for meget i den politiske debat?

»Flygtninge og indvandreres rettigheder, særbehandling og vold og trusler.«

17. Hvad kan gøre dig mest bange?

»At Danmark ændrer sig til et muslimsk samfund, hvor mit barnebarn bliver tvunget til at gå med tørklæde.«